Nagu öeldud pälvis "Kommunismi must raamat" Prantsusmaal ning laiemalt kogu Euroopas elavat  vastukaja. Asja arutelu jõudis kiiresti ajakirjandusest ka poliitilistesse ringkondadesse. Oma arvamuse pidid sõnastama nii praegune sotsialistist valitsusjuht Lionel Jospin kui tema koalitsioonipartner, Prantsuse Kommunistliku partei liider Robert Hue. Viimane leiab ajakirjale L'Evénement du jeudi (15. november 1997) antud intervjuus, et nende parteil pole toimunud terroritegudega vähimatki seost. "Stalinismil pole meie ideaalidega midagi ühist. /…/ Mitte kommunism, mis on endiselt inimkonna vabanemise  ideaal, vaid kommunismi perversioon oli see, mis põhjustas kõik need jälgid kuriteod."